Document ID: /roh_data/filtered/fineweb-2-filterrobots_roh.jsonl.gz/28808

Regenza e turistichers èn sceptics
L'idea da porscher als giasts il traffic public gratuit è tenor regenza e turistichers grischuns en sasez ina idea cun potenzial per attrair dapli giasts en il Grischun.
L’idea benevent jau, dentant datti gronds segns da dumonda tar la finanziaziun.
In grond segn da dumonda è la finanziaziun dad in tal project. Perquai na vesa la regenza grischuna per il mument nagina schanza per far vegnir il traffic public gratuit per turists. Sch'ins veglia tuttina porscher il trafic public gratuit, lura stoppian las vischnauncas e destinaziuns finanziar quai, e betg la regenza.
A Scuol avainsa fatg avant onns ina tala emprova. L'emprim cun success, dentant suenter in pèr onns n'è il quint betg pli ì si.
Il motiv perquai ch'ins discurra da l'opziun da porscher il traffic public gratuit è ch'ils sis chantuns da la Svizra Orientala han lantschà in tal project cun num «Oskar». In dals iniziants dal proget è Bruno Vattioni. El è persvas dad Oskar ch'è actualmain però en la fasa da test.
Per il mument na ves jau betg ina collavuraziun dad Oskar cun il Grischun. Nus essan anc en la fasa da test. Sch'il project ha però success, lura beneventas jau ina collavuraziun.
Sche Oskar è a lunga vista ina buna chaussa u betg, na pon ins anc betg dir. Perquai na vesa el per il mument nagina collavuraziun cun il Grischun. Era causa ch'il Grischun ha in'autra grondezza, ed autras gruppas turisticas en mira. Sch'il project mussa success cun l'ir dals onns, lura beneventass el ina collavuraziun cun il Grischun.
Grischun vacanzas optimistic
Auter vesa il project Grischun vacanzas. Tenor Martin Vincenz avess in tal project in grond potenzial. Grischun Vacanzas vul perfin installar ina gruppa da lavur che duai evaluar, co ch'ins pudess porscher als turists ina tala offerta. Il problem da finanziar la purschida è incontestà da Martin Vincenz.
Nus vulain ch'ils giasts pon ir gratuit cun il traffic public. Quai fiss ina schanza per il turissem grischun.
Dentant è quai in project che n'ha betg prioritad per il mument. E perquai ha il project per traffic public gratuit per giasts en il Grischun paucas schanzas.
RR actualitad bunura 06:00
«Oskar»
Oskar è ina carta per giasts che custa 10 francs e porscha diversas offertas gratuitas, sco per exempel il traffic public, visitas en museums, pendicularas ed autras offertas turisticas. Dapi il zercladur 2016 datti ella en ils chantuns Schaffusa, Turgovia, Glaruna, Appenzell Dadens e Dadora e Son Gagl.